I år er det Børne- og Undervisningsministeriet, der har sørget for at fordele ansøgerne til de gymnasiale uddannelser til uddannelsesstederne. Og selvom rigtig mange unge i Region Nordjylland har fået en plads på deres førsteprioritet, så er der en taber. Og det er de små gymnasier. - Systemet fungerer ikke, hvis hensigten er at sikre de små gymnasiers eksistens. Vi har i alt fået tildelt fire elever i omfordelingen, siger Mikkjal Helmsdal, der er rektor på Fjerritslev Gymnasium. I alt får gymnasiet 60 STX-elever og 26 HF-elever. Og der er plads til henholdsvis 75 og 28. De elever, de har fået i omfordelingen er den mængde, som ministeriet vurderer, der skal til for at sikre de små gymnasier. Et bittersødt år i Dronninglund Omfordelingen er den mekanisme, der skal sikre, at de mindre gymansier får elever nok til at kunne overleve. I år har Fjerritslev Gymnasium blot fået fire på den måde, hvor de sidste år fik otte. - Det betyder, at vi må stramme livremmen ind. Vi har allerede taget konsekvensen og iværksat initiativer fra et sparekatalog. Der er blevet skåret i personalet; både lærere, teknisk personale og administration, siger Mikkjal Helmsdal. Også på Dronninglund Gymnasium har man i år fået færre elever i omfordelingen. De får kun tre elever fra omfordelingen i det nye skoleår. - Nej, det er ikke mange, og hvis du spørger mig, om modellen virker for de små gymnasier, er svaret: Nej, det gør den tilsyneladende ikke, slår Lars Nørgaard Jørgensen, der er rektor på Dronninglund Gymnasium, fast. Overordnet er han dog tilfreds. For i år har hans gymnasium fået 20 elever mere end sidste år. De har fået 104 førsteprioritetsansøgere, og det betyder, at der i år skal oprettes en ny klasse. - Det er i høj grad fordi vores Slotskollegium er blevet populært. Det er helt fyldt op derovre! I det nye skoleår får vi elever fra både København, Aarhus og Grønland.

Referat:
To små nordjyske gymnasier mener ikke, det nye system fungerer.